Malaika Mihambo

**Malaika Mihambo** (født 1994) er en tysk friidrettsutøver som konkurrerer i lengdehopp. Hun ble olympisk mester i lengdehopp under Sommer-OL 2020, hun ble verdensmester i 2019, europamester i 2018, U23-europamester i 2015, U20-europamester i 2013, og hun er fem ganger nasjonal mester i lengdehopp utendørs og fem ganger nasjonal mester innendørs. 

## Bakgrunn
Mihambo har tysk mor og hennes far er fra Zanzibar i Tanzania. Fornavnet hennes, Malaika, betyr «engel» på swahili. Hun studerte ved Internationale Gesamtschule Heidelberg, der hun gikk ut i 2012, senere har hun studert statsvitenskap ved Universität Mannheim, og siden 2019 har hun studert miljøvitenskap ved Fernuniversität in Hagen. 

Hun drev med både turn, ballett og judo som barn, og begynte med friidrett åtte år gammel.

## Idrettskarriere
### Sesongen 2009
Mihambo ble sydtysk U23-mester i høydehopp og lengdehopp i 2009, og under det tyske U18-mesterskapet i friidrett ble hun nummer seks i høydehopp og nummer ni i lengdehopp.

### Sesongen 2010
Hun deltok i det tyske juniormesterskapet innendørs i februar 2010, og kom der på tredjeplass i høydehopp og sjetteplass i lengdehopp. I august deltok hun i det tyske ungdomsmesterskapet i friidrett (U18), og kom der på femteplass i lengdehopp.

### Sesongen 2011
Under det tyske juniormesterskapet innendørs i 2011 kom Mihambo på fjerdeplass i lengdehopp. Hun vant lengdehopp i U20-klassen under Kurpfalz Gala i mai, og hun deltok i Ungdoms-VM i friidrett 2011, der hun kom på niendeplass i lengdehopp. I august vant hun lengdehopp og kom på åttendeplass på 100 meter under det tyske U18-mesterskapet i friidrett.

### Sesongen 2012
I februar 2012 ble hun tysk juniormester i lengdehopp innendørs, med et hopp på 6,45 meter. Hun deltok også i det tyske mesterskapet innendørs, og kom der på tiendeplass i lengdehopp. Hun deltok i Bauhaus Junioren-Gala, og kom der på andreplass i lengdehopp, bak Lena Malkus. Hun ble tatt ut til å delta i Junior-VM i friidrett 2012, og fikk der 14. beste resultat i kvalifiseringen, men ble ikke blant de 12 som hoppet i finalerunden. Under det tyske juniormesterskapet i friidrett kom hun på andreplass i lengdehopp.

### Sesongen 2013
Mihambo vant lengdehopp i U20-klassen under Kurpfalz Gala i mai, og kom på andreplass i lengdehopp under det tyske U23-mesterskapet i friidrett. Hun vant lengdehopp under Bauhaus Junioren-Gala, og hun kom på fjerdeplass i det tyske mesterskapet i friidrett, der hun satte ny personlig rekord med 6,50 meter. Denne «persen» forbedret hun et par uker senere, da hun vant lengdehopp under Junior-EM i friidrett 2013, der hun hoppet 6,64 i kvalifiseringen og 6,70 i finalen. Hun vant lengdehopp under det tyske juniormesterskapet i friidrett, og deltok i VM i friidrett 2013, der hun ble slått ut i kvalifiseringen med 18. beste resultat.

### Sesongen 2014
Hun vant lengdehopp under Sparkassen Gala, og hun vant lengdehopp under Lag-EM i friidrett 2014, der Tyskland deltok i Superligaen (Super League). Hun satte der personlig rekord og mesterskapsrekord i lengdehopp, med 6,90 meter. Hun kom på tredjeplass i lengdehopp under det tyske mesterskapet i friidrett, og hun kom på fjerdeplass under EM i friidrett 2014. Hun deltok i to av stevnene i Diamond League 2014, og kom der på sjetteplass i Stockholm og niendeplass i Zurich.

### Sesongen 2015
Under det tyske U23-mesterskapet i friidrett 2015 van hun lengdehopp og fikk sølv på 200 meter, der hun løp på 23,96 sekunder. Hun vant lengdehopp under U23-EM i friidrett 2015, og kom på niendeplass i lengdehopp under det tyske mesterskapet i friidrett. Hun representerte landet sitt under VM i friidrett 2015 i Beijing, der hun ble nummer 6 i lengdehopp.

### Sesongen 2016
Den 18. juni 2016 vant hun sin første nasjonale tittel, da hun vant lengdehopp under det tyske mesterskapet i friidrett. Hun deltok i EM i friidrett 2016, og fikk der bronse i lengdehopp bak hhv. Ivana Španović og Jazmin Sawyers. Under Sommer-OL 2016 kom hun på fjerdeplass i lengdehopp, der hun satte ny personlig rekord med 6,95 meter i finalen.

### Sesongen 2017
Hun konkurrerte mindre i 2017-sesongen, men deltok i det tyske mesterskapet i friidrett, og fikk der bronse i lengdehopp. Ut over dette deltok hun kun i to regionale mesterskap og et stevne i Sveits.

### Sesongen 2018
I februar satte hun personlig rekord i lengdehopp innendørs under Karlsruhe Indoor Meeting, med 6,72 meter. Den 18. februar vant hun sin første nasjonale innendørstittel, da hun vant lengdehopp under det tyske mesterskapet i friidrett innendørs. Hun deltok i VM i friidrett innendørs 2018, og kom der på femteplass i lengdehopp. 

Hun deltok i flere stevner i Diamond League 2018, og vant der lengdehopp i Athletissima og Müller Grand Prix, og hun kvalifiserte seg til Diamond League-finalen. Finalen var Mémorial Van Damme 2018, og Mihambo kom der på fjerdeplass. Caterine Ibarguen vant finalen og dermed Diamond League 2018. Mihambo kom på tredjeplass i lengdehopp under ISTAF-stevnet i Berlin, og hun kom også på tredjeplass under Kontinentalcupen i friidrett 2018 (2018 IAAF Continental Cup), der hun representerte Europa.

### Sesongen 2019
Under det tyske innendørsmesterskapet i 2019 vant hun lengdehopp og kom på sjuendeplass på 60 meter. Hun vant også lengdehopp under ISTAF Indoor, og hun kom på fjerdeplass under EM i friidrett innendørs 2019.

Hun vant to av Diamond League-stevnene før Diamond League-finalen, og vant også lengdehopp i finalen, som var Mémorial Van Damme 2019. Hun vant dermed Diamond League 2019. Hun vant lengdehopp under det tyske mesterskapet i friidrett, der hun også fikk bronse på 100 meter. I august vant hun lengdehopp under Lag-EM i friidrett 2019, der Tyskland deltok i Superligaen. Hun vant lengdehopp under VM i friidrett 2019, med ny personlig rekord på 7,30 meter.

### Sesongen 2020
Mihambo satte personlig rekord i lengdehopp innendørs da hun vant ISTAF Indoor, med 7,07 meter. Hun satte også personlig rekord på 60 meter innendørs under det tyske innendørsmesterskapet i friidrett, der hun løp på 7,22 sekunder og kom på andreplass. Hun vant lengdehopp under det tyske mesterskapet innendørs, og vant denne tittelen for tredje år på rad. 

Utendørs vant hun lengdehopp under det tyske mesterskapet i friidrett, og hun kom på andreplass under ISTAF-stevnet i september.  

### Sesongen 2021
Hun vant lengdehopp i ISTAF Indoor både i Düsseldorf og Berlin i 2021. Hun ble tysk mester i lengdehopp innendørs, og hun deltok i EM i friidrett innendørs 2021, der hun kom på andreplass bak Maryna Bekh-Romantsjuk.

Etter seier i Bislett Games og andreplass i tre andre Diamond League-stevner kvalifiserte hun seg til finalen i Diamond League 2021. Finalestevnet var Weltklasse 2021 i Zürich, og hun kom der på femteplass. Hun ble tysk mester i lengdehopp i juni, og hun vant lengdehopp under Sommer-OL 2020, som ble arrangert i Tokyo i august 2021.

### Sesongen 2022
Hun vant lengdehopp under ISTAF Indoor i Düsseldorf, og hun kom på tredjeplass i ISTAF Indoor Berlin dette året. Under det tyske mesterskapet i friidrett innendørs 2022 vant hun lengdehopp, for femte år på rad, men hun nådde ikke finalen på 60 meter. Hun deltar i Diamond League 2022, og vant der lengdehopp i Müller Birmingham Diamond League i mai.

## Referanser

## Eksterne lenker
*